RESOLUCIÓN do 17 de setembro de 2015 pola que se convoca un curso monográfico sobre comunicación efectiva para xestores de equipos: negociación e traballo en equipo.
Escola Galega de Administración Pública — III. Outras disposicións — 06/10/2015

Dentro do plan de actividades da Escola Galega de Administración Pública para o ano 2015 e de acordo coas funcións atribuídas pola Lei 4/1987, do 27 de maio, de creación da Escola, modificada pola Lei 10/1989, do 10 de xullo, convócase un curso monográfico sobre comunicación efectiva para xestores de equipos: negociación e traballo en equipo, conforme as seguintes bases:
1. Obxectivos.
Os obxectivos xerais deste curso son:
• Introducir aspectos básicos relacionados coa xestión de persoas, o liderado e a resolución de conflitos.
• Traballar con ferramentas básicas da comunicación que permitan unha mellor xestión do traballo en equipo e dos conflitos no contorno laboral no eido da Administración local.
• Achegar, a través do autocoñecemento e da comunicación, as competencias fundamentais para xestionar un equipo e negociar con efectividade.
2. Contidos.
Serán tratados, entre outros, os seguintes temas:
1. Que tipo de líder son? Autocoñecemento e liderado persoal.
• Estilos de liderado.
• Autocoñecemento e liderado persoal.
• A xestión de persoas e a observación.
• Como me comunico.
2. A comunicación no equipo.
• Aptitudes emocionais intrapersoais e interpersoais.
• Habilidades sociais para o traballo en equipo.
• A escoita activa, a empatía e a asertividade.
3. Como facer que o noso equipo funcione?
• Como se configura un equipo? As fases.
• Motivación.
• Definición de obxectivos.
• Algunhas técnicas de traballo en equipo.
4. Como resolver conflitos? A Negociación.
• Tipos de conflitos: descrición, emocións asociadas, a solución e a avaliación.
• Actitudes proactivas e reactivas: a flexibilidade como ferramenta para a xestión dos conflitos.
• Estratexias para a negociación.
5. Caso práctico: o traballo en equipo desde dentro.
• Estudo de ferramentas específicas para o liderado persoal, o traballo en equipo e a negociación e xestión de conflitos.
• Dinámicas dirixidas para o caso práctico: o traballo en equipo desde dentro.
• Conclusións e valoración da formación.
3. Destinatarios.
Empregados das administracións públicas de Galicia, tanto autonómica coma local e de xustiza, das universidades do Sistema universitario de Galicia, persoal das entidades do sector público, xuristas, profesionais e interesados en xeral.
4. Desenvolvemento.
Lugar: EGAP, rúa Madrid, 2-4, Santiago de Compostela.
Datas: os mércores 14, 21 e 28 de outubro, e 4 e 11 de novembro de 2015.
Horario: das 17.00 ás 20.00 horas.
Duración: 15 horas lectivas.
5. Número de prazas.
Número de prazas: 30.
O orden de admisión virá determinado pola data de presentación das solicitudes.
6. Inscrición.
As persoas interesadas deberán formalizar a súa inscrición a través da área de matrícula da web da EGAP: https://egap.xunta.es/matricula/
O prazo para inscribirse estará aberto desde o día seguinte ao da publicación desta resolución no Diario Oficial de Galicia ata o 9 de outubro de 2015.
Poderá obterse calquera outra información, das 8.30 ás 14.30 horas, nos teléfonos: 981 54 62 41 e 981 54 62 39.
7. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento deste curso, así como a facultade de cancelalo se o escaso número de solicitudes non xustificase a súa realización.
8. Certificado de asistencia oficial.
Ao final do curso entregarase un certificado de asistencia a aquelas persoas inscritas que tivesen participado asiduamente e sempre que a súa asistencia fose igual ou superior ao 90 % das horas lectivas programadas. Neste documento aparecerán, de forma expresa, o contido, a carga lectiva, a data, o lugar de realización deste curso e o selo oficial da institución.
Santiago de Compostela, 17 de outubro de 2015